Определение на председателя на Първоинстанционния съд от 28 април 2009 г.  — United Phosphorus/Комисия
(Дело T-95/09 R)
„Обезпечително производство — Директива 91/414/ЕИО — Решение относно невключването на напропамид в приложение I към Директива 91/414 — Молба за спиране на изпълнението и за постановяване на временни мерки — Fumus boni juris — Неотложност — Претегляне на интереси“
1.                     Обезпечително производство — Спиране на изпълнението — Временни мерки — Условия за постановяване — Fumus boni juris — Неотложност — Значителна и непоправима вреда — Кумулативен характер — Ред за разглеждане и начин на проверка — Право на преценка на съдията по обезпечителното производство (членове 225 ЕО, 242 ЕО и 243 ЕО; член 104, параграф 2 от Процедурния правилник на Първоинстанционния съд) (вж. точки 17—19)
2.                     Обезпечително производство — Спиране на изпълнението — Условия за постановяване — Fumus boni juris — Разглеждане prima facie на правните основания, изтъкнати в подкрепа на жалбата по главното производство — Жалба срещу решение на Комисията в рамките на процедура за включване на вещество в приложение I към Директива 91/414 (член 242 ЕО; член 104, параграф 2 от Процедурния правилник на Първоинстанционния съд; Директива 91/414 на Съвета; Решение 2008/902 на Комисията) (вж. точки 21, 30 и 31)
3.                     Обезпечително производство — Спиране на изпълнението — Временни мерки — Условия за постановяване — Неотложност — Значителна и непоправима вреда — Тежест на доказване — Финансова вреда (членове 242 ЕО и 243 ЕО; член 104, параграф 2 от Процедурния правилник на Първоинстанционния съд) (вж. точки 32—35 и 67—71)
4.                     Обезпечително производство — Спиране на изпълнението — Временни мерки — Условия за постановяване — Неотложност — Значителна и непоправима вреда — Финансова вреда, която впоследствие може да бъде финансово компенсирана (членове 242 ЕО и 243 ЕО; член 104, параграф 2 от Процедурния правилник на Първоинстанционния съд) (вж. точки 73—82)
5.                     Обезпечително производство — Спиране на изпълнението — Условия за постановяване — Претегляне на всички разглеждани интереси — Предимство на закрилата на общественото здраве пред икономическите съображения (член 242 ЕО; член 104, параграф 2 от Процедурния правилник на Първоинстанционния съд) (вж. точки 83—88)
6.                     Обезпечително производство — Спиране на изпълнението — Временни мерки — Изменение или отмяна (членове 242 ЕО и 243 ЕО; член 108 от Процедурния правилник на Първоинстанционния съд) (вж. точки 89 и 90)
7.                     Обезпечително производство — Компетентност на съдията по обезпечителното производство — Постановяване на разпореждания с цел да се избегнат празноти в правната защита, произтичаща от решението за спиране на изпълнението (член 243 ЕО) (вж. точки 91 и 92)
Предмет
От една страна, молба за спиране на изпълнението на Решение 2008/902/ЕО на Комисията от 7 ноември 2008 година относно невключването на напропамид в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи това вещество (ОВ L 326, стр. 35) до постановяване на решението по главното производство, и от друга страна, молба за постановяване на временни мерки.
Диспозитив
1)
Спира изпълнението до 7 май 2010 г. — но най-късно до деня на постановяване на решението по главното производство — на Решение 2008/902/ЕО на Комисията от 7 ноември 2008 година относно невключването на напропамид в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи това вещество.
2)
Посоченото спиране на изпълнението е съпроводено от условието, според което United Phosphorus Ltd и Комисията ще подадат в секретариата на Първоинстанционния съд най-късно до 15 март 2010 г. писмените си становища относно развитието на започнатата ускорена процедура във връзка с напропамида на основание член 13 от Регламент № 33/2008 на Комисията от 17 януари 2008 година за определяне на подборни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея.
3)
Разпорежда на Комисията по евентуална молба на United Phosphorus да предприеме необходимите мерки, за да се гарантира пълното действие на настоящото определение спрямо държавите членки, които преди 7 май 2009 г. са отменили, отнели или отказали разрешения за продукти за растителна защита, съдържащи напропамид, в приложение на член 2 от Решение 2008/902.
4)
Първоинстанционният съд не се произнася по съдебните разноски.